Sjálfur Friðrik krónprins Danmerkur og eiginkona hans Mary Donaldson munu sækja Stykkishólm heim í byrjun maí í opinberri heimsókn samkvæmt heimildum Skessuhorns . Fylgdarfólk þeirra verður ekki af verri endanum því forsetahjónin Ólafur Ragnar Grímsson og Dorrit Moussaieff munu fylgja þeim um staðinn og sýna þeim allt það besta sem Stykkishólmur hefur upp á að bjóða . Norska húsið , Vatnasafnið og Grunnskólinn munu vera meðal áætlaðra áfangastaða hópsins auk þess sem ætlunin er að fara í siglingu um Breiðafjörðinn . Friðrik og Mary ætla þó ekki einungis að leggja leið sína á Snæfellsnes því þau munu einnig heimsækja höfuðborgarbúa og líta við á Þingvöllum .